**ПЛАНИРАНЕ НА ДИСТАНЦИОННА ДОПЪЛНИТЕЛНА ПОДКРЕПА ЗА ЛИЧНОСТНО РАЗВИТИЕ НА ДЕТЕ ИЛИ УЧЕНИК СЪС СПЕЦИАЛНИ ОБРАЗОВАТЕЛНИ ПОТРЕБНОСТИ**

1. Проведете предварителен разговор с родител на детето дали е запознат, че има безплатен достъп до учебни ресурси в интернет. Едната част са задължителните учебници, а втората са различни образователни сайтове за самоподготовка и занимание на децата. Ако е необходимо по електронна поща изпратете линковете на родителите.

2. Направете план за работа с детето или ученика в рамките на една сесия – от 20 до 40 минути в зависимост от възрастта на детето или ученика, посредством видео връзка с Viber, Skype или Facebook Messenger по желание на семейството.

3. Изгответе график от понеделник до петък за часовете, в които ще имате видео сесии с децата/учениците. Трябва да ги разпределите равномерно за всеки ден, за да нямате свободен работен ден. Графикът следва да се съгласува със семейството кога ще е удобно и дали ще има възрастен в подкрепа на достъпа на детето/ученика във видео връзката с него.

**Примерен график за седмицата на ресурсен учител:**

|  |  |  |  |  |  |
| --- | --- | --- | --- | --- | --- |
| **Име на детето/ученика** | **Понеделник** | **Вторник** | **Сряда** | **Четвъртък** | **Петък** |
| **Мария, II клас** |  |  |  | **12,00 часа** Подготвяте работни листа, например от „Ремелка“, и ги изпращате по електронната поща на семейството. | **15,00 часа****Тема: „Събиране и изваждане на числата до 100 без преминаване“**Ресурси: Работен лист от „Ремелка“ – работите по този лист заедно с ученика.  |
| **Иван, трета група, ДГ** |  | **09,00 часа**Подготвяте линкове с клипчета с различни професии за видео сесията на следващия ден. | **16,00 часа****Тема:** **„Представяне на професии от близкото обкръжение на детето“**Ресурси: Видео клипове от YouTube и Vbox7 с различни професии. |  |  |
| **Ивета, втора група, ДГ** | **09,00 часа**Подбирате картинки от интернет, свързани с темата за семейството. | **11,00 часа****Тема: „Моето семейство“** Ресурси:Картинки с различни дейности на майката и бащата в семейството, свързани с отглеждане на детето. Показвате една по една картинките на детето и заедно с него ги анализирате. |  |  |  |

4. Как да планирате видео сесията:

* Започвате с поздрав към детето/ученика и родителите.
* Задавате въпрос какво е учило детето/ученика от онлайн ресурсите и учебниците. В случай че става въпрос за дете в детска градина избирате тема от съответно образователно направление съобразно възрастовата група на детето съгласно Наредбата за предучилищното образование, както и съгласно плана за подкрепа при невербалните деца. Добре е тази информация да съберете предварително от родителите или от ученика преди самата сесия, за да може да си подготвите материали, видео ресурси и подходящи нагледни средства.
* При възможност следва да имате постоянна връзка с учителя на групата или класа, за да синхронизирате работата си и темите, по които работите. Това също влиза в работата за деня.
* Правите много кратко въведение или обяснение на темата, която е избрана, в рамките до 10 минути.
* Питате за въпроси, както и вие задаваме въпроси, за да добиете представа дали детето/ученикът се е ориентирало.
* Задавате въпрос дали учителите от училище или от детската градина са поставили дадени задачи за домашна работа и ако е така проверявате дали детето/ученикът среща трудности и помагате при необходимост.
* Задължително насочвате детето/ученикът към даден видео ресурс или онлайн образователна игра, свързана с темата на урока или педагогическата ситуация.
* Играете съвместна образователна игра в зависимост от специалните образователни потребности, например изпращате картинки с различи професии и детето трябва да ги познава, като след това даваме повече информация за важността на тази професия.
* Задавате въпрос какво ще обсъждате по време на следващата ви видео среща като трябва да имаме готовност вие самите да предложите подходяща тема.
* Добре е да зададете някаква задача, която детето може да изпълни самостоятелно в домашни условия.

5. Когато нямате видео сесии подготвяте образователни материали и ресурси за следващия ден, поддържате връзка с другите специалисти и учителите, които работят с детето/ученика.

6. За всеки ден попълвате отчетната форма и в края на седмицата я изпращате на директора, координатора или лицето, което е отговорно за събирането й. В края на урока/ситуацията правите скрийншот на видео връзката и я прилагате с отчета в края на седмицата. Събирате всички използвани ресурси и работни листове в папка, която може да се поиска при необходимост.

7. За децата/учениците, които нямат възможност да използват интернет ресурси, подготвяте принтирани материали, които се дават на родителите от канцеларията на детската градина, училището, регионалния център за подкрепа на процеса на приобщаващото образование, центъра за специална образователна подкрепа, както и чрез образователните медиатори.